"Kaupunkikehittäminen nähdään yleensä fyysisen infrastruktuurin kehittämisenä, mutta se on paljon muutakin", sanoo hankkeen projektityöntekijä Hanna Jakku. Kuva: Jukka Leinonen

Hallituskadulla sijaitsevan Vakuutustornin pohjakerroksessa olevaan akvaariomaiseen liiketilaan avautui maanantaina kaupunkitila.

Tila on Oulun kaupungin Kuntalaislähtöinen kaupunkikehittäminen -hankkeen kokeilu, jonka tavoite on vahvistaa dialogia ja vuorovaikutusta sekä etsiä uusia kaupunkikulttuurin muotoja.

– Kaupunkikehittäminen nähdään yleensä fyysisen infrastruktuurin kehittämisenä, mutta se on paljon muutakin, sanoo hankkeen projektityöntekijä Hanna Jakku.

Avajaispäivänä tilasta löytyi viihtyisyyttä tuomaan muutama istumapaikka sekä kahviautomaatti.

Tilassa on myös walk in -työpaja, jossa pyritään etsimään vastauksia nimenomaan tilan käyttöön.

Lisäksi siihen löytyy purnausseinä, johon asukkaat pääsevät kirjoittamaan, mikä Oulussa on vikana. Samalla täytyy tosin arvottaa myös, miten tärkeä epäkohta on kyseessä ja miten suurta joukkoa oululaisia se koskee.

Alustavia ideoita tilan käyttöön toki löytyy rutkasti, ja se tuleekin hakemaan muotoaan tämän kevään ajan.

Ainakaan avajaispäivä ei kerännyt järin suurta yleisöryntäystä. Kello kahteen mennessä iltapäivällä paikalla oli käynyt kaksi ihmistä.

Illaksi tila tosin oli varattu kahden eri kokouksen pitopaikaksi.

– Tämähän on kuitenkin kokeilu, ja kokeilukulttuuriin kuuluu, että joskus onnistuu ja joskus epäonnistuu, Jakku sanoo.

Kaupunkitila on auki toukokuun loppuun asti arkisin kello 10–18.